CELEX: 62019TN0545
Language: el
Date: 2019-08-05 00:00:00
Title: Υπόθεση T-545/19: Προσφυγή της 5ης Αυγούστου 2019 — Global Steel Wire κ.λπ. κατά Επιτροπής

23.9.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 319/30
            
         
      Προσφυγή της 5ης Αυγούστου 2019 — Global Steel Wire κ.λπ. κατά Επιτροπής
      (Υπόθεση T-545/19)
      (2019/C 319/31)
      Γλώσσα διαδικασίας: η ισπανική
      
         Διάδικοι
      
      
         Προσφεύγουσες: Global Steel Wire, SA (Cerdanyola del Vallés, Ισπανία), Moreda-Riviere Trefilerías, SA (Gijón, Ισπανία), Global Special Steel Products, SA (Corrales de Buelna, Ισπανία) (εκπρόσωποι: F. González Díaz, J. Blanco Carol και B. Martos Stevenson, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγουσες ζητούν από το Γενικό Δικαστήριο:
      
                  —
               
               
                  να κρίνει την παρούσα προσφυγή παραδεκτή·
               
            
                  —
               
               
                  να ακυρώσει την απόφαση της Ευρωπαϊκής Επιτροπής της 24ης Μαΐου 2019 και
               
            
                  —
               
               
                  να καταδικάσει την Ευρωπαϊκή Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Η παρούσα προσφυγή, η οποία απορρέει από αίτημα συνυπολογισμού της αδυναμίας πληρωμής που υποβλήθηκε τον Φεβρουάριο του 2000, στο πλαίσιο της διαδικασίας COMP/38.344 — Προεντεταμένος χάλυβας, βάλλει κατά της αποφάσεως της Ευρωπαϊκής Επιτροπής με την οποία απορρίφθηκε αίτηση αναστολής πληρωμής της 20ης Δεκεμβρίου 2018, κατόπιν συνεκτιμήσεως της οικονομικής καταστάσεως των προσφευγουσών.
      Προς στήριξη της προσφυγής τους, οι προσφεύγουσες προβάλλουν πέντε λόγους ακυρώσεως.
      
                  1.
               
               
                  Με τον πρώτο λόγο προβάλλεται προσβολή των δικαιωμάτων άμυνας, καθότι η προσβαλλόμενη απόφαση εκδόθηκε χωρίς να δοθεί στις προσφεύγουσες η δυνατότητα να διατυπώσουν σχετικώς τις απόψεις τους.
               
            
                  2.
               
               
                  Με τον δεύτερο λόγο ακυρώσεως προβάλλεται ελλιπής αιτιολογία σχετικά με την απόρριψη της αιτήσεως που υπέβαλαν οι προσφεύγουσες.
               
            
                  3.
               
               
                  Με τον τρίτο λόγο ακυρώσεως προβάλλεται ότι η Επιτροπή, κατά την αξιολόγηση της οικονομικής καταστάσεως των προσφευγουσών και της δυνατότητάς τους να καταβάλουν το πρόστιμο που τους επιβλήθηκε, υπέπεσε σε πλάνη περί τα πράγματα και περί το δίκαιο.
               
            
                  4.
               
               
                  Με τον τέταρτο λόγο ακυρώσεως προβάλλεται ότι με την προσβαλλόμενη απόφαση η Επιτροπή παραβίασε τη γενική αρχή της συλλογικότητας και, συνεπώς, η απόφαση αυτή πάσχει λόγω αναρμοδιότητας.
               
            
                  5.
               
               
                  Με τον πέμπτο λόγο ακυρώσεως προβάλλεται παραβίαση της αρχής της αναλογικότητας.